AQSh maxfiy xizmati 11-sentabr voqealarini aks ettiruvchi ilgari chop etilmagan fotosuratlarni e’lon qildi

AQSh Maxfiy xizmati 11-sentabr voqealariga oid ilgari chop etilmagan fotosuratlarni e’lon qildi. Fotosuratlar maxfiy xizmat xodimlari tomonidan olingan: ularda fojiali hodisadan keyin egizak minoralar, shikastlangan limuzinlar va Jahon savdo markazi majmuasi joylashgan hudud aks etgan.

 Egizak minoralarning ikki samolyot binolar ustiga qulab tushgandan keyingi holati

 Jahon savdo markazi binolari qulagandan so‘ng, Quyi Manhettendagi “Graund-Ziro” uchastkasi

 AQSh maxfiy xizmatining sobiq ofisi avtoturargohidagi zirhli limuzinlar. Ofis binosi terakt paytida vayron qilingan
AQShda 2001-yil 11-sentabrda “Al-Qoida” terrorchilari to‘rtta samolyotni o‘g‘irlab ketib, insoniyat tarixidagi eng yirik teraktlardan birini uyushtirgan edi — fojiada uch mingga yaqin odam halok bo‘lgan. Samolyotlarning ikkitasi Nyu-Yorkdagi Jahon savdo markazi binolariga, yana ikkitasi Pentagonga qarab yo‘naltirilgan. Taxminlarga ko‘ra, ularning so‘nggi nishoni Kapitoliy yoki Oq uy bo‘lgan, lekin samolyotlardan biri Pensilvaniyada qulab tushgan.
Joriy yilning sentabr oyi boshida AQSh prezidenti Jo Bayden 11-sentabr teraktlari bilan bog‘liq hukumat hujjatlarini maxfiylikdan chiqarish va e’lon qilish haqidagi farmonni imzoladi. O‘z bayonotida Bayden shu tarzda saylovoldi va’dasini bajarayotganini tushuntirdi. “Men prezidentlikka nomzod bo‘lganimda Amerikaga 2001-yil 11-sentabrda uyushtirilgan teraktlar to‘g‘risidagi hujjatlarni ochiqlashni ta’minlash majburiyatini olganman. O‘sha fojiali kunning 20 yilligiga yaqinlashar ekanmiz, men bu majburiyatni bajaraman”, — dedi Bayden.